Vrou wat deur taxi gesleep is steeds kritiekŉ Johannesburgse advokaat wat Dinsdagoggend deur ŉ taxi raakgery is en meters ver gesleep is, is steeds in ŉ kritieke toestand in die hospitaal. Kim McCusker (25) is ernstig beseer nadat sy sowat 200m deur die taxi gesleep is. McCusker en haar verloofde was op pad na die gimnasium toe die taxi in Lonehill teen hulle gebots het. McCusker se verloofde het uit die motor geklim en met die taxibestuurder gepraat om sy besonderhede te kry. Volgens McCusker se familie het sy ook uit die motor geklim en voor die taxi gestaan. Die bestuurder het glo op ŉ dreigende wyse vorentoe beweeg. McCusker het glo geval en onder die taxi beland. Die bestuurder het weggery en sy is meters ver deur die taxi gesleep. ŉ Polisiewoordvoerder, ao. Balan Muthan, het bevestig dat die bestuurder in hegtenis geneem is. McCusker se familie sê hulle is in die proses om ŉ klag van poging tot moord teen die taxibestuurder aanhangig te maak.